b'\n_START_ARTICLE_\nAlmagest\n_START_PARAGRAPH_\nAlmagest je latinizirana oblika arabskega imena (\xd8\xa7\xd9\x84\xd9\x83\xd8\xaa\xd8\xa7\xd8\xa8 \xd8\xa7\xd9\x84\xd9\x85\xd8\xac\xd8\xb3\xd8\xb7\xd9\x8a, al-kitabu-l-mid\xc5\xbeisti, Velika zbirka) matemati\xc4\x8dne in astronomske razprave o gibanju zvezd in planetov, ki jo je izvirno v stari gr\xc5\xa1\xc4\x8dini kot \xce\x9c\xce\xb1\xce\xb8\xce\xb7\xce\xbc\xce\xb1\xcf\x84\xce\xb9\xce\xba\xe1\xbc\xa0 \xce\xa3\xcf\x8d\xce\xbd\xcf\x84\xce\xb1\xce\xbe\xce\xb9\xcf\x82: Mathematik\xc4\x93 S\xc3\xbdntaxis, Matemati\xc4\x8dna razprava, kasneje naslovljena kot H\xc4\x93 Meg\xc3\xa1l\xc4\x93 S\xc3\xbdntaxis, Velika razprava) napisal Klavdij Ptolemaj leta 150. Njegov geocentri\xc4\x8dni model so privzeli za pravilnega za ve\xc4\x8d kot tiso\xc4\x8d let v islamskih in evropskih dru\xc5\xbebah skozi srednji vek in zgodnjo renesanso. Almagest je najpomembnej\xc5\xa1i vir podatkov o starove\xc5\xa1ki gr\xc5\xa1ki astronomiji. Pomemben je tudi zato, ker dokumentira delo Hiparha, katerega delo je bilo sicer ve\xc4\x8dinoma izgubljeno. Hiparh je pisal o trigonometriji, vendar, ker se je njegovo delo izgubilo, matematiki rabijo Ptolemajevo knjigo kot vir za Hiparhovo delo in starove\xc5\xa1ko gr\xc5\xa1ko trigonometrijo nasploh. Slovenska imena za knjigo so \xc5\xa1e: Velika astronomska zgradba,Velika astronomska sintaksa, Matemati\xc4\x8dna zbirka ali Veliki zbornik astronomije._NEWLINE_Arabski izvod je iz\xc5\xa1el leta 827 in se je pozneje latiniziral v Almagest (Almages), ter se tudi ohranil v arabskih rokopisih. Zaradi slovesa so ga v latin\xc5\xa1\xc4\x8dino v 12. stoletju prevedli dvakrat, enkrat na Siciliji in v \xc5\xa0paniji. V knjigi je Ptolemaj v sistemati\xc4\x8dni obliki podal prikaz celotne astronomije do svojega \xc4\x8dasa, ob koncu aleksandrijske dobe, pri \xc4\x8demer se je opredelil za geocentri\xc4\x8dni model, kar je bilo velikega pomena. Ker delo ni vsebovalo ni\xc4\x8desar, kar bi nasprotovalo tedanjemu uveljavljenemu svetovnemu nazoru, je ostalo podlaga za vsakr\xc5\xa1no astronomsko znanje vse do 17. stoletja. Njegov model je temeljil na predpostavki, da se Sonce, planeti in zvezde vrtijo okrog Zemlje kot nepomi\xc4\x8dnem sredi\xc5\xa1\xc4\x8du Vesolja. \xc4\x8ceprav je bila zasnovana na napa\xc4\x8dni predpostavki, se je ta teorija dobro skladala z opazovanji gibanj planetov. \xc5\xa0ele s Kopernikovo teorijo iz leta 1500, so njegov model zamenjali s heliocentri\xc4\x8dnim modelom.\n_START_SECTION_\n\xc4\x8cas nastanka Almagesta\n_START_PARAGRAPH_\nV zadnjem \xc4\x8dasu so ugotovili, da Almagest ni mogel biti napisan pred letom 150. Ptolemaj je v priobalnem staroegip\xc4\x8danskem mestu Kanop v Nilovi delti leta 147 ali 148 postavil javni napis. N. T. Hamilton je ugotovil, da je bila razli\xc4\x8dica Ptolemajevih modelov v\xc2\xa0\xc2\xbbkanopskem napisu\xc2\xab\xc2\xa0zgodnej\xc5\xa1a kot razli\xc4\x8dica v Almagestu. Zaradi tega Almagest ni mogel biti napisan prej kot \xc4\x8detrt stoletja po prvih Ptolemajevih opazovanjih.'